“ส.สายการบิน” วอน CAAT หวนเก็บค่าฟีน้ำมัน เที่ยวบินในประเทศ
“สมาคมสายการบินในประเทศ” ยื่น CAAT เพื่อขอหารือในการพิจารณาให้สายการบินกลับมาเรียกเก็บค่าธรรมเนียมน้ำมันในการคิดค่าโดยสาร เหมือนกับที่เคยใช้มาในอดีต หลังราคาน้ำมันพุ่ง
“สมาคมสายการบินในประเทศ” ยื่น CAAT เพื่อขอหารือในการพิจารณาให้สายการบินกลับมาเรียกเก็บค่าธรรมเนียมน้ำมันในการคิดค่าโดยสาร เหมือนกับที่เคยใช้มาในอดีต หลังราคาน้ำมันพุ่ง
9 มี.ค. 2565

นายพุฒิพงศ์ ปราสาทมองโอสถ นายกสมาคมสายการบินในประเทศ ได้ยื่นหนังสือต่อสำนักงานการบินพลเรือนแห่งประเทศไทย (CAAT) เพื่อขอหารือในการพิจารณาให้สายการบินกลับมาเรียกเก็บค่าธรรมเนียมน้ำมัน (Fuel Surcharge) ในการคิดค่าโดยสาร เหมือนกับที่เคยใช้มาในอดีต เนื่องจากราคาน้ำมันตลาดโลกปรับสูงขึ้นอย่างมาก จากผลกระทบสถานการณ์ความขัดแย้งระหว่างรัสเซียและยูเครน ทำให้สายการบินต่างๆ มีต้นทุนน้ำมันเพิ่มขึ้น
“ตอนนี้เรามองความผันผวนน้ำมันระยะสั้น การที่สายการบินจะลดความเสี่ยงจากความผันผวนราคาน้ำมัน สิ่งที่จะช่วยได้คือเราจะขอใช้มาตรการ Fuel Surcharge แต่จะไม่มีการปรับขึ้นลงทุกวันเหมือนปั๊มน้ำมัน หากราคาน้ำมันปรับลดลงมา Fuel Surcharge ก็จะไม่มี” นายพุฒิพงศ์ กล่าว
ทั้งนี้ปัจจุบัน ตั๋วโดยสารสำหรับเส้นทางในประเทศไม่สามารถเก็บค่าธรรมเนียมน้ำมัน มีเพียงตั๋วโดยสารเส้นทางระหว่างประเทศที่สามารถปรับขึ้นลงตามราคาน้ำมัน โดยขณะนี้ราคาน้ำมันปรับตัวขึ้นระดับกว่า 100 เหรียญสหรัฐ/บาร์เรล จากปลายปี 64 ราคาน้ำมันอยู่ที่ 70-80 เหรียญสหรัฐ/บาร์เรล